ཕྱིའི་སྣོད་ཀྱི་འཇིག་རྟེན་ཁམས་སུ་ནང་བཅུད་མིའི་རིགས་ཀྱི་བླ་སྲོག་བྱུང་བའི་དུས་དེ་ནས་བཟུང་འགྲོ་བ་མིའི་རིགས་ཀྱིས་རང་ལུས་ངོས་འཛིན་བྱེད་པའི་ནུས་པ་རིམ་བཞིན་གོང་མཐོར་ཕྱིན་པས་རང་ཉིད་ཀྱི་འདྲ་རིས་དང་རུས་མིང་།ཐ་ན་ལུས་ཀྱི་གྲིབ་གཟུགས་བཅས་པ་ཐམས་ཅད་ངོ་བོ་ལྐོག་གྱུར་ལ་རྣམ་པ་བྱེ་བྲག་ཅན་དུ་འགྱུར་འགོ་ཚུགས་པ།ལྷག་པར་དུ་ཁོ་ཚོས་རྒྱུན་གཏན་དུ་རང་ཉིད་ཀྱི་མིང་མཚན་ཡང་རྣམ་པ་བྱེ་བྲག་ཅན་ལ་དོན་དམ་དུ་གནས་པའི་བླ་ན་མེད་པའི་བྱ་དངོས་ཤིག་ལ་ངོས་འཛིན་གྱི་ཡོད།འཛམ་གླིང་མི་རིགས་གཞན་གྱི་སྲོལ་ལུགས་ལ་ཕྱི་མིག་ཅིག་བལྟས་ན།རྗེས་ཤུལ་དེ་གསལ་པོ་མངོན་ཐུབ་པ་ཡིན་ཏེ།གནའ་རབས་དཔལ་ཡོན་ཤིན་ཏུ་དར་བའི་ཨེ་ཅིས་མི་རིགས་ཀྱིས་ཡུན་རིང་རྒྱུན་སྲོལ་བཞིན་མི་རེ་ལ་མིང་གཉིས་འདོགས་ཀྱི་ཡོད་པ་སྟེ།གཅིག་ནི་རུས་མིང་དང་གཅིག་ནི་གཅེས་མིང་།ཡང་ན་གཅིག་ཆེ་མིང་དང་གཅིག་ཆུང་མིང་ཡིན་པ།ཁོ་ཚོས་རང་མིང་དེ་གཙིགས་ཆེར་འཛིན་ནས་དེར་མ་རུང་ཚིག་གིས་འཕྱ་སྨོད་བྱས་ན་རང་ཉིད་ཀྱི་བློ་སྲོག་ལ་འཚེ་བའི་ངོས་འཛིན་བྱེད་པ།ཡང་དབྱིན་ཏི་ཨན་མི་དང་ཨེ་སི་ཅིས་ནོ་མི་རིགས་སོགས་ཀྱིས་ཀྱང་རང་མིང་དེ་ཁ་མིག་དབང་པོ་བཞིན་ལུས་ཀྱི་གྲུབ་ཆ་ཆ་ཤས་ཤིག་ལ་འཛིན་པ་མ་ཟད་དེར་རང་གི་ཚེ་སྲོག་བཞིན་གཅེས་པར་འཛིན་ནས་ཕྱི་རོལ་གྱི་གནོད་འཚེ་ཐམས་ཅད་འགོག་ཐབས་བྱེད་པ།ཐ་ན་སྐྱེ་བ་རྗེས་མར་མི་ལུས་བསྐྱར་དུ་ལེན་ཕྱིར་རང་ཉིད་ཤི་ཁ་མར་མིང་གསར་པ་རེ་ཡང་འདོགས་ཀྱི་ཡོད།རང་རེ་བོད་མི་རིགས་ཀྱི་མིང་འདོགས་པའི་སྲོལ་ལུགས་ལ་དཔྱད་ན།དཔེར་ན།ང་ཚོའི་འཚོ་བའི་ཁྲོད་དུ་མི་ཕལ་མོ་ཆེར་དཀོན་མཆོག་དང་སངས་རྒྱས།མཁའ་འགྲོ་དང་ལྷ་མོ་ལྟ་བུ་རང་འདོད་ཀྱིས་འདུན་སྨོན་མཚོན་པའི་འདོད་རྒྱལ་གྱི་བཏགས་མིང་རེ་ཡོད་པ་དེ་རིགས་ནི་ཕྲུ་གུ་སྐྱེ་བའི་ཉིན་ཤས་མཚམས་སུ་ཡུལ་གྱི་བླ་མ་རྩ་ཆེན་དང་།ཡང་ན་ཕ་མ་སྤུན་མཆེད་གང་རུང་གིས་རང་འདོད་ཀྱིས་བཏགས་པ་ཡིན་ཙང་དེ་རང་གི་རུས་མིང་ལྟ་བུར་ཆགས་པ་དང་།ཡང་མི་ཕལ་མོ་ཆེར་རང་ཉིད་བཙས་མ་ཐག་དང་།ཡང་ན་རིམ་བཞིན་འཚར་ལོངས་བྱུང་བའི་བརྒྱུད་རིམ་ནང་ངོ་གདོང་གི་ཤ་མདོག་ལ་ལྟོག་པའི་སེར་ཐོ་དང་དམར་ལེབ་དེ་བཞིན་སྔོ་གཉའ་ལྟ་བུ་དང་།ལུས་ཀྱི་བྱད་དབྱིབས་ལ་ལྟོས་པའི་སྣ་ཉག་དང་སྒུར་རུ།དེ་བཞིན་མིའི་བྱ་བྱེད་དང་གཤིས་རྒྱུད་ལ་ལྟོས་པའི་སྤྲེལ་ཚ་དང་ལུག་རྭ་ཁྱི་རྔ་ལྟ་བུ་སོགས་རྗེས་གྲུབ་ཀྱི་མིང་ཕལ་པ་རེ་ཡང་བཏགས་སྲོལ་ཡོད།རྗེས་གྲུབ་ཀྱི་མིང་འདི་གྲུབ་པའི་དུས་ནི་གཅིག་ཤོས་ལས་ཕྱི་བ་ཡིན་རུང་བཏགས་མིང་དངོས་བཞིན་འདིའི་མིང་སྣེར་འཛིན་པའི་འཕྱ་སྨོད་ཀྱི་ཚིག་ངན་དང་སྡང་སེམས་ཀྱི་བྱ་བ་ཐབས་ཅད་ཡི་མི་རངས་བ་ནི་གོང་སྨོས་མི་རིགས་དང་གཉིས་སུ་མེད།